Sindicaliștii din Poșta Română au intrat, miercuri dimineață, în grevă de avertisment. Poștașii nu lucrează între orele 8.00 și 10.00.
În aproape toate oficiile poștale, membri Sindicatului Lucrătorilor Poștali din România (SLPR) nu lucrează.
De asemenea, în timpul grevei de avertisment sunt prezenți membrii SPLR și în fața sediilor centrale ale Poștei Române din aproape toate județele țării.
Dumitru Costin, președintele Blocului Național Sindical, susține că, dacă nu va fi rezolvată problema legată de majorarea salariilor, cel mai probabil angajații vor intra în grevă generală, în ultima zi lucrătoare a lunii martie.
"În ultima zi lucrătoare a acestei luni suntem puși în situația de a declanșa greva generală. Ceea ce se întâmplă, cel puțin în București, dar și în alte județe din țară, arată că, în anul de grație 2024, în România, directori generali de companie, cu capital de stat, care conform codului penal reprezintă echivalentul unui funcționar public, își permit să încalce, cu obrăznicie, prevederile legale, își permit să conducă în mod discreționar această companie cu capital majoritar de stat.
Nemulțumirea oamenilor este generată de salariile foarte mici. Oamenii ăștia câștigă mai puțin decât câștigă un zilier pe zi, în agricultură. Sunt undeva la 100, 100 și ceva de lei net, pe zi, în timp ce unul care merge în agricultură, ca zilier, ia 150 de lei bani în mână, mâncare, băutură și țigări", a declarat Dumitru Costin, președintele BNS.